L'Escola d'Administració Pública de Catalunya ha adoptat el model de recerca col·laborativa en el marc del programa EAPC motor de recerca.
Considerem que és el millor enfocament per afavorir l'ús de l'evidència en les polítiques públiques i alhora connectar la recerca i la presa de decisions públiques amb les necessitats i expectatives de la societat, d'acord amb les recomanacions de la Comissió Europea i l'OCDE.
La recerca col·laborativa o transdiciplinària és la que combina coneixement de diverses disciplines científiques amb coneixement d'agents socials dels sectors públics i privats i de ciutadans ( OCDE, juny de 2020 ).
Aquest enfocament de la recerca permet ( Guimaraes et al, 2019: 102441 ) emmarcar, analitzar i processar una qüestió per (1) captar-ne la complexitat; (2) tractar-la des de diverses perspectives; (3) connectar el coneixement abstracte i específic sobre el cas; i (4) desenvolupar coneixement descriptiu, normatiu i pràctic orientat al bé comú.
La col·laboració entre acadèmics, decisors públics, agents socials i la societat civil és el que fa possible coproduir coneixement per combinar els punts 1-4.
Tant l'OCDE com la Comissió Europea recomanen la recerca col·laborativa o transdisciplinària per abordar reptes socials complexos.
Els governs tenen l'obligació de fomentar l'aprenentatge mutu, la cooperació i l'intercanvi entre els acadèmics, els decisors públics i la societat civil, com a requisit per fer polítiques públiques millors.
La pandèmia de la COVID-19 ha posat de manifest la dificultat de prendre decisions des de les institucions quan cal fer tries equilibrant imperatius de salut pública i imperatius econòmics, que tenen implicacions per a tots els sectors de la societat a diferents escales, de la local a la global.
L'OCDE, en el seu informe de juny de 2020, remarca que la confiança entre la ciència, els decisors públics i la ciutadania és crítica a l'hora de fer aquestes tries, i considera que la recerca col·laborativa serà una eina essencial per construir i mantenir aquesta confiança i assegurar l'adequació i l'efectivitat a llarg termini de les mesures que es prenguin.
Els projectes de recerca col·laborativa requereixen una bona planificació: cal triar bé els participants en el projecte, i consensuar entre tots l'enfocament i el disseny de la recerca.
També cal acordar d'entrada quins seran els rols i responsabilitats de cadascú, com s'equilibraran les interessos dels diversos membres de l'equip de recerca, com es gestionarà la propietat intel·lectual dels resultats i quins seran els procediments per resoldre conflictes, entre altres aspectes.
El lideratge i el manteniment de la confiança mútua són elements claus.
La recerca col·laborativa demana unes determinades competències, actituds i comportaments entre els membres dels equips.
Amb el programa EAPC motor de recerca l'Escola va adoptar l'enfocament de recerca i innovació responsables (sigles RRI en anglès) promogut per la Comissió Europea en el programa marc de recerca Horitzó 2020 i específicament en la seva línia Science with and for Society.
Es tracta d'un enfocament col·laboratiu que demana que la recerca s'orienti a resoldre reptes socials i que es basa en la participació de tots els actors implicats, tant pel que fa a la identificació dels reptes com al desenvolupament dels projectes.
Amb l'objectiu d'experimentar aquest model, l'any 2018 l'Escola va posar en marxa un projecte pilot, en col·laboració amb la Secretaria d'Igualtat, Migracions i Ciutadania del Departament de Treball, Afers Socials i Famílies.
Aquest projecte es va iniciar amb l'elaboració d'un mapa d'actors i d'una agenda participativa de recerca, que va permetre establir prioritats.
Així, es va triar com a repte social la construcció del sentit de pertinença dels joves fills de famílies immigrades.
Per trobar solucions a aquest repte, l'any 2019 l'EAPC va contractar dues recerques participatives i, per encàrrec de la Comissió Europea, va organitzar un camp d'innovació.
Les lliçons apreses amb aquestes experiències es descriuen en el número 10 de la revista European Public Mosaic.
Centre Comú de Recerca de la Comissió Europea (JRC)
El JRC és el servei de recerca i coneixement de la Comissió Europea, i dona suport a les polítiques de la Unió Europea facilitant evidència científica independent al llarg de tot el cicle de disseny, implementació i avaluació de les polítiques.
Entre altres eines, ha desenvolupat un marc de competències per dur a terme polítiques públiques informades per l'evidència científica.
Durant els anys 2015-2019 ha desenvolupat el programa Science Meets Parliaments / Science Meets Regions, en el qual ha participat l'Escola amb el camp d'innovació organitzat a l'octubre de 2019.
L'OCDE va ser el primer organisme internacional a promoure la recerca col·laborativa o transdisciplinària l'any 1970, ara fa cinquanta anys.
Amb aquest informe de 2020 presenta les experiències de 28 estudis de cas i n'extreu conclusions sobre el valor afegit de la recerca col·laborativa, el disseny, la implementació i l'avaluació dels projectes, i el paper dels governs, les agències de recerca, les universitats i els organismes internacionals en el seu impuls.
Xarxa impulsada per les acadèmies de ciències suïsses que ha estat capdavantera en aquest enfocament.
Ofereix un conjunt d'eines metodològiques per a les diferents fases de la recerca col·laborativa o transdisciplinària.
Servei que ofereix al Govern del Regne Unit eines i tècniques innovadores per a les polítiques públiques.
Impulsa polítiques públiques obertes, amb un enfocament col·laboratiu, i ofereix un conjunt d'eines metodològiques.
Xarxa internacional liderada des dels Estats Units amb l'objectiu de fer accessibles i útils els coneixements sobre la ciència en equip, per connectar la ciència i les polítiques públiques.
Amb un focus inicial en les ciències de la salut i la salut pública, fa èmfasi en plantejaments pedagògics i de gestió d'equips i de projectes.
Xarxa impulsada l'any 2019 per universitats d'Austràlia i Nova Zelanda per promoure la recerca transdiciplinària.